Forenede Care rekrutterer regionschef med gedigen brancheerfaring

**42-årige Stine Louise von Christierson kommer til pleje- og omsorgsvirksomheden Forenede Care med konkret og bred brancheerfaring.**
Forenede Care har ansat en ny, kyndig medarbejder til at varetage funktionen som regionschef i virksomheden, der som privat leverandør gør sig i pleje og omsorg og blandt andet driver tre plejecentre i landet.
Og 42-årige Stine Louise von Christierson kommer til plejevirksomheden med stor ledelseserfaring fra branchen. Senest har hun blandt andet som stifter og ejer bygget virksomheden ”Stabil Pleje” op fra 0 til 50 ansatte. Før hun solgte ”Stabil Pleje” i 2015 formåede hun med virksomheden blandt andet at opnå godkendelse i seks kommuner til at drive hjemmepleje herunder også sygepleje. Tidligere har Stine Louise von Christierson blandt andet være ansat som områdeleder hos ”Estrids hjemmepleje” med ansvaret for fem kommuner og 15 ansatte.
”Vi er rigtig glade for ansættelsen af Stine, da hun blandt andet vil kunne bidrage engageret med sin store indsigt omkring forhold som ansættelser, økonomi, personalesager og den løbende kontakt med landets kommuner,” forklarer Forenede Cares administrerende direktør Thomas Nistrup.
”Samtidig har hun i sine tidligere stillinger vist sig som virkelig stærk i forhold til at varetage driften af en virksomhed under forskellige overenskomster og kommuners forskellige kvalitetsstandarder, og det er egenskaber, som vi glæder os til at kunne trække på,” siger Thomas Nistrup.

**Brænder for branchen**For Stine Louise von Christierson er jobbet som regionschef hos Forenede Care en velkommen lejlighed til at beskæftige sig med pleje- og omsorgsområdet hos en erfaren privat leverandør:
”Jeg brænder virkelig for branchen og for at sikre vores ældre medborgere den bedste pleje og omsorg. Og selvom markedet for privat pleje og omsorg stadig er i sin vården i Danmark, så mærker man straks hos Forenede Care en stolthed for faget og en solid erfaring med området, også via søsterselskabet Förenade Care, der i Sverige driver over 60 plejehjem, som jeg glæder mig meget til at blive en aktiv og medspillende del af,” siger Stine Louise von Christierson, som siden 1. februar har fungeret i sit nye job.

*Fakta om Stine Louise von Christierson:***Forenede Cares nye regionschef**Stine Louise von Christierson, som fra den 1. februar har bestredet stillingen som regionschef i Forenede Care er 42 år. Hun er uddannet fra Handelsskolen og efterfølgende som social- og sundhedsassistent og skal til at gennemføre en diplomuddannelse i ledelse. Hun har siden blandt andet arbejdet i en årrække på neurointensiv afdeling på Rigshospitalet. Efterfølgende har hun været ansat som områdeleder hos ”Estrids hjemmepleje”, hvor hun havde ansvaret for fem kommuner, implementering af nyt edb-system, kontakten til kommunerne samt ansvaret for og udarbejdelse af procedurer, statistikker, kontrakter med mere.
I 2010 startede hun virksomheden ”Stabil Pleje” op og havde som ejer og direktør i virksomheden ansvaret for ansættelser, økonomi, personalesager, deltagelse i hovedforhandlingen mellem DI og FOA’s overenskomst.
Stine har også siddet som bestyrelsesmedlem i Dansk Industri (brancheforeningen Sundhed og Velfærd) i perioden 2014 til 2015.
Hun er gift med Carl-Johan, som hun har et barn på syv måneder sammen med. Carl-Johan er stifter og bestyrelsesformand i en finansiel virksomhed kaldet ”Omiveta”. Fra et tidligere forhold har hun to større børn på 13 og 17 år. Familien bor i Helsingør.